Oficialusis leidinys L 276 , 19/10/2001 p. 0017 - 0020



Komisijos direktyva 2001/87/EB 2001 m. spalio 12 d. iš dalies keičianti Tarybos direktyvos 91/414/EEB dėl augalų apsaugos produktų pateikimo į rinką I priedą, kad būtų įrašytos veikliosios medžiagos S-metil-acibenzolaras, ciklanilidas, geležies (III) fosfatas, pimetrozinas ir etil-piraflufenas EUROPOS BENDRIJŲ KOMISIJA, atsižvelgdama į Europos bendrijos steigimo sutartį, atsižvelgdama į 1991 m. liepos 15 d. Tarybos direktyvą 91/414/EEB dėl augalų apsaugos produktų pateikimo į rinką [1] su paskutiniais pakeitimais, padarytais Komisijos direktyva 2001/49/EB [2], ypač į jos 6 straipsnio 1 dalį, kadangi: (1) Pagal Direktyvos 91/414/EEB (toliau – direktyva) 6 straipsnio 2 dalį Prancūzija 1996 m. spalio 15 d. gavo Novartis (šiuo metu Syngenta) paraišką įrašyti veikliąją medžiagą S-metil-acibenzolarą (CGA 245704) į direktyvos I priedą. Komisijos sprendimu 97/865/EB [3] buvo patvirtinta, kad dokumentai buvo "išsamūs", t. y., kad jie galėtų būti laikomi iš esmės atitinkančiais direktyvos II ir III prieduose nustatytus duomenų ir informacijos reikalavimus. (2) 1996 m. kovo 27 d. Graikija gavo panašią Rhône Poulenc Agrochimie SA (šiuo metu Aventis CropScience) paraišką dėl ciklanilido (RPA 090946). Komisijos sprendimu 97/137/EB [4] ši paraiška buvo pripažinta išsamia. (3) 1998 m. rugpjūčio 27 d. Vokietija gavo W. Neudorff GmbH KG paraišką dėl geležies (III) fosfato. Komisijos sprendimu 1999/43/EB [5] ši paraiška buvo pripažinta išsamia. (4) 1996 m. rugsėjo 4 d. Vokietija gavo Novartis paraišką dėl pimetrozino (CGA 215944). Komisijos sprendimu 97/865/EB ši paraiška buvo pripažinta išsamia. (5) 1997 birželio 16 d. Belgija gavo Nihon Nohyaku Co. Ltd paraišką dėl etil-piraflufeno. Komisijos sprendimu 98/242/EB [6] ši paraiška buvo pripažinta išsamia. (6) Šių penkių veikliųjų medžiagų poveikis žmonių sveikatai ir aplinkai atitinkamo pareiškėjo siūlomais naudojimo atvejais buvo įvertintas pagal direktyvos 6 straipsnio 2 ir 4 dalių nuostatas. Paskirtosios valstybės narės pranešėjos medžiagų įvertinimo ataskaitų projektus Komisijai pateikė 1998 m. gruodžio 17 d. (apie S-metil-acibenzolarą), 1998 m. vasario 11 d. (apie ciklanilidą), 1999 m. liepos 30 d. (apie geležies (III) fosfatą), 1998 m. gegužės 28 d. (apie pimetroziną) ir 1999 m. liepos 8 d. (apie etil-piraflufeną). (7) Įvertinimo ataskaitų projektus peržiūrėjo valstybės narės ir Komisija Augalų sveikatos nuolatiniame komitete. Peržiūros buvo baigtos 2001 m. birželio 29 d. pateikiant atskiras Komisijos S-metil-acibenzolaro, ciklanilido, geležies (III) fosfato, pimetrozino ir etil-piraflufeno peržiūros ataskaitas. (8) Dokumentai ir kiekvienos peržiūros informacija buvo pateikta Augalų moksliniam komitetui. Komitetui nebuvo pateikta konkrečių klausimų dėl S-metil-acibenzolaro ir geležies (III) fosfato. Komitetas buvo tos nuomonės, kad jis nenori kelti jokių problemų dėl šios veikliosios medžiagos galimo įrašymo į direktyvos I priedą [7]. Komitetas pažymėjo, kad pastabų nebuvimas turėtų būti aiškinamas tik taip, kad nėra akivaizdžių priežasčių, dėl kurių reikėtų daryti pastabas. (9) Savo nuomonėje [8] dėl ciklanilido komitetas pateikė savo aiškinimą kai kurių poveikių, pastebėtų pelėms ir triušiams, ir rekomendavo iš naujo įvertinti dirvožemyje esančio metabolito 2,4-dichloranilino suirimą. Į komiteto rekomendacijas buvo atsižvelgta. (10) Savo nuomonėje [9] dėl pimetrozino komitetas įvertino tam tikrus poveikius nustatant vartotojams leistiną paros suvartojimo normą ir ūmią referentinę dozę. (11) Savo nuomonėje [10] dėl etil-piraflufeno komitetas padarė išvadą, kad požeminio vandens užteršimo pradine medžiaga ir jos irimo produktais rizika apskritai yra labai maža. Tačiau kai kurių irimo produktų likimas ypatingomis sąlygomis turėtų būti kruopščiai įvertintas. (12) Atlikus įvairius patikrinimus paaiškėjo, kad savo sudėtyje minėtų veikliųjų medžiagų turintys augalų apsaugos produktai apskritai galėtų atitikti direktyvos 5 straipsnio 1 dalies a ir b punktų bei 3 dalies reikalavimus, ypač tais naudojimo atvejais, kurie buvo patikrinti ir išsamiai aprašyti Komisijos peržiūros ataskaitoje. Dėl to šias veikliąsias medžiagas tikslinga įrašyti į I priedą siekiant užtikrinti, kad augalų apsaugos produktai, savo sudėtyje turintys minėtos veikliosios medžiagos, visose valstybėse narėse galėtų būti įregistruojami laikantis minėtos direktyvos nuostatų. (13) Po įrašymo būtinas tinkamas laikotarpis, kad valstybės narės galėtų įgyvendinti direktyvos nuostatas dėl augalų apsaugos produktų, savo sudėtyje turinčių S-metil- acibenzolaro, ciklanilido, geležies (III) fosfato, pimetrozino arba etil-piraflufeno, o svarbiausia peržiūrėti per šį laikotarpį esamas laikinas registracijas arba ne vėliau kaip iki šio laikotarpio pabaigos iš naujo įregistruoti pagal direktyvos nuostatas. Augalų apsaugos produktams, savo sudėtyje turintiems minėtų veikliųjų medžiagų ir kitų į I priedą įrašytų veikliųjų medžiagų, taip pat gali būti reikalingas ilgesnis laikotarpis. (14) Reikalinga peržiūros ataskaita, kad valstybės narės tinkamai įgyvendintų direktyvos VI priede nustatytų vienodų principų, taikomų duomenims, pateiktiems dėl veikliosios medžiagos įrašymo į direktyvos I priedą, keletą skirsnių. Dėl to tikslinga numatyti, kad valstybės narės sudarytų galimybę visoms suinteresuotoms šalims susipažinti su parengtomis peržiūros ataskaitomis (išskyrus konfidencialią informaciją, kaip apibrėžta direktyvos 14 straipsnyje). Jeigu peržiūros ataskaitą reikėtų papildyti naujais duomenimis atsižvelgiant į technikos ir mokslo pažangą, atitinkamos veikliosios medžiagos įrašymo į direktyvos I priedą sąlygas taip pat tektų iš dalies pakeisti pagal direktyvą. (15) Šioje direktyvoje numatytos priemonės atitinka Augalų sveikatos nuolatinio komiteto nuomonę, PRIĖMĖ ŠIĄ DIREKTYVĄ: 1 straipsnis Direktyvos 91/414/EEB I priedo lentelė iš dalies keičiama, kaip nurodyta šios direktyvos priede. 2 straipsnis 1. Valstybės narės priima įstatymus ir kitus teisės aktus, kurie, įsigalioję nė vėliau kaip iki 2002 m. kovo 31 d., įgyvendina šią direktyvą. Apie tai jos nedelsdamos praneša Komisijai. Valstybės narės, priimdamos šias nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės. 2. Tačiau šio straipsnio 1 dalyje nustatytas laikotarpis, iki kada, remiantis Direktyvos 91/414/EEB III priedo reikalavimus atitinkančiais dokumentais, reikia atlikti augalų apsaugos produktų, savo sudėtyje turinčių S-metil-acibenzolaro, ciklanilido, geležies (III) fosfato, pimetrozino arba etil-piraflufeno, esamų laikinų registracijų įvertinimą ir priimti sprendimus pagal tos direktyvos VI priede nustatytus vienodus principus, pratęsiamas iki 2003 m. kovo 31 d. 3. Tačiau augalų apsaugos produktams, savo sudėtyje turintiems S-metil-acibenzolaro, ciklanilido, geležies (III) fosfato, pimetrozino arba etil-piraflufeno kartu su kita veikliąja medžiaga, kuri yra Direktyvos 91/414/EEB I priede, straipsnio 1 dalyje nurodytas laikotarpis pratęsiamas tiek, kad direktyvos, iš dalies pakeičiančios Direktyvos 91/414/EEB I priedą, nuostatomis būtų numatytas ilgesnis laikotarpis į priedą įrašyti kitą medžiagą. 4. Valstybės narės visoms suinteresuotoms šalims sudaro galimybę nuolat susipažinti su peržiūros ataskaitomis dėl S-metil-acibenzolaro, ciklanilido, geležies (III) fosfato, pimetrozino ir etil-piraflufeno (išskyrus konfidencialią informaciją, kaip apibrėžta direktyvos 14 straipsnyje) arba jas pateikia gavusios konkretų prašymą. 3 straipsnis Ši direktyva įsigalioja 2001 m. lapkričio 1 d. 4 straipsnis Ši direktyva skirta valstybėms narėms. Priimta Briuselyje, 2001 m. spalio 12 d. Komisijos vardu David Byrne Komisijos narys [1] OL L 230, 1991 8 19, p. 1. [2] OL L 176, 2001 6 29, p. 61. [3] OL L 351, 1997 12 23, p. 67. [4] OL L 52, 1997 2 22, p. 20. [5] OL L 14, 1999 1 19, p. 30. [6] OL L 96, 1998 3 28, p. 45. [7] Augalų mokslinio komiteto 2001 m. kovo 7 d. plenarinio posėdžio protokolas (S-metil-acibenzolaro).Augalų mokslinio komiteto 2001 m. birželio 4 d. plenarinio posėdžio protokolas (geležies (III) fosfato). [8] Augalų mokslinio komiteto nuomonė dėl ciklanilido įvertinimo pagal Direktyvos 91/414/EEB dėl augalų apsaugos produktų pateikimo į rinką reikalavimus. SCP/CYCLAN/002, galutinė, priimta 2000 m. gruodžio 11 d. [9] Augalų mokslinio komiteto nuomonė dėl pimetrozino įvertinimo pagal Direktyvos 91/414/EEB dėl augalų apsaugos produktų pateikimo į rinką reikalavimus. SCP/PYMETR/002, galutinė, priimta 2001 m. sausio 31 d. [10] Augalų mokslinio komiteto nuomonė dėl etil-piraflufeno įvertinimo pagal Direktyvos 91/414/EEB dėl augalų apsaugos produktų pateikimo į rinką reikalavimus. SCP/PYRA/, galutinė, priimta 2001 m. kovo 7 d. -------------------------------------------------- PRIEDAS "DIREKTYVOS 91/414/EEB I PRIEDO LENTELĖJE ĮTERPTINAS ĮRAŠAS Nr. | Įprastas pavadinimas, identifikavimo numeriai | IUPAC pavadinimas | Grynumas | Įsigaliojo | Įrašymo termino pabaiga | Konkrečios nuostatos | 20 | S-metil-acibenzolaras CAS Nr. 135158-54-2 CIPAC Nr. 597 | S-metil-benzo[1,2,3]tiadiazol-7-karbotioato rūgšties esteris | 970 g/kg | 2001 m. lapkričio 1 d. | 2011 m. spalio 31 d. | Galima įregistruoti tik kaip augalų augimo aktyvatorių. Augalų sveikatos nuolatinio komiteto peržiūros ataskaita buvo baigta rengti 2001 m. birželio 29 d. | 21 | Ciklanilidas CAS Nr. 113136-77-9 CIPAC Nr. 586 | Nėra | 960 g/kg | 2001 m. lapkričio 1 d. | 2011 m. spalio 31 d. | Galima įregistruoti tik kaip augalų augimo reguliatorių. Didžiausias 2,4-dichloranilino (2,4-DCA) priemaišos kiekis pagamintoje veikliojoje medžiagoje turėtų būti 1 g/kg. Augalų sveikatos nuolatinio komiteto peržiūros ataskaita buvo baigta rengti 2001 m. birželio 29 d. | 22 | Geležies (III) fosfatas CAS Nr. 10045-86-0 CIPAC Nr. 629 | Geležies (III) fosfatas | 990 g/kg | 2001 m. lapkričio 1 d. | 2011 m. spalio 31 d. | Galima įregistruoti tik kaip moliuskocidą. Augalų sveikatos nuolatinio komiteto peržiūros ataskaita buvo baigta rengti 2001 m. birželio 29 d. | 23 | Pimetrozinas CAS Nr. 123312-89-0 CIPAC Nr. 593 | (E)-6-metil-4-[(piridin-3-ilmetilen)amino]-4,5-dihidro-2H-[1,2,4]triazin-3-onas | 950 g/kg | 2001 m. lapkričio 1 d. | 2011 m. spalio 31 d. | Galima įregistruoti tik kaip insekticidą. Priimdamos sprendimą pagal vienodus principus, valstybės narės privalo ypatingą dėmesį skirti vandens organizmų apsaugai. Augalų sveikatos nuolatinio komiteto peržiūros ataskaita buvo baigta rengti 2001 m. birželio 29 d. | 24 | Etil-piraflufenas CAS Nr. 129630-19-9 CIPAC Nr. 605 | Etil-2-chlor-5-(4-chlor-5-difluor metoksi-1-metilpirazol-3-il)-4-fluor enoksiacetatas | 956 g/kg | 2001 m. lapkričio 1 d. | 2011 m. spalio 31 d. | Galima įregistruoti tik kaip herbicidą. Priimdamos sprendimą pagal vienodus principus, valstybės narės privalo ypatingą dėmesį skirti dumblių ir vandens augalų apsaugai ir turėtų taikyti, jei reikia, riziką mažinančias priemones. Augalų sveikatos nuolatinio komiteto peržiūros ataskaita buvo baigta rengti 2001 m. birželio 29 d. | --------------------------------------------------